U-I-35/08
Natisni
Opravilna št.:
U-I-35/08
Datum odločitve:
6. 3. 2008
ECLI:
ECLI:SI:USRS:2008:U.I.35.08
Akt:
Odlok o spremembah in dopolnitvah zazidalnega načrta "Žusterna III" (Uradni list RS, št. 39/07)
Izrek:
Pobuda za začetek postopka za oceno ustavnosti in zakonitosti Odloka o spremembah in dopolnitvah zazidalnega načrta "Žusterna III" (Uradni list RS, št. 39/07) se zavrže.
Evidenčni stavek:
V primerih, ko izpodbijani predpis ne učinkuje neposredno, izkazuje pobudnik pravni interes za oceno ustavnosti izpodbijanega predpisa šele po izčrpanju vseh pravnih sredstev v postopkih pred pristojnimi sodišči hkrati z vložitvijo ustavne pritožbe.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Matej Cergolj, Koper in drugi
Datum vloge:
14. 2. 2008
Vrsta odločitve:
sklep
Vrsta rešitve:
zavrženje
Dokument:
US28014
Dokument v PDF obliki:
U-I-35-08.pdf
107 KB
Prenesite datoteko
U-I-35/08-4
6. 3. 2008
SKLEP
Ustavno sodišče je v postopku za preizkus pobude Mateja Cergolja, Draga Klobase in Urške Domladis Šavle, Koper, na seji 6. marca 2008
sklenilo:
Pobuda za začetek postopka za oceno ustavnosti in zakonitosti Odloka o spremembah in dopolnitvah zazidalnega načrta "Žusterna III" (Uradni list RS, št. 39/07) se zavrže.
Obrazložitev
1. Pobudniki izpodbijajo Odlok o spremembah in dopolnitvah zazidalnega načrta "Žusterna III" (v nadaljevanju Odlok) in predlagajo njegovo odpravo. Odlok naj bi bil v neskladju s 67., 153. in s 155. členom Ustave, s prvim odstavkom 30. člena v povezavi s tretjim odstavkom 45. člena in s prvim odstavkom 77. člena, z 32. členom, 58. členom, drugim odstavkom 77. člena in z drugim odstavkom 139. člena Zakona o urejanju prostora (Uradni list RS, št. 110/02 in nasl. – ZUreP-1) ter s šestim odstavkom 91. člena Uredbe o prostorskem redu Slovenije (Uradni list RS, št. 122/04). Pobudniki utemeljujejo svoj pravni interes z zatrjevanjem, da so prebivalci in lastniki nepremičnin v ureditvenem območju izpodbijanega Odloka. Zaradi gradnje šestih večstanovanjskih objektov na podlagi izpodbijanega Odloka naj bi se bistveno poslabšali njihovi bivanjski pogoji in znižala vrednost njihovih nepremičnin.
2. Pobudo za začetek postopka za oceno ustavnosti in zakonitosti da lahko, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Po ustaljeni ustavnosodni presoji se v primerih, ko izpodbijani predpis ne učinkuje neposredno, pobuda lahko vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS (glej sklep št. U-I-251/07 z dne 10. 1. 2008, Uradni list RS, št. 6/08).
3. Neposredno na podlagi izpodbijanega Odloka gradnja ni možna, saj mora upravni organ z odločbo dovoliti gradnjo in predpisati konkretne pogoje, ki jih je treba pri gradnji upoštevati. Glede na razloge, navedene v sklepu št. U-I-251/07, bodo lahko pobudniki pravni interes za oceno ustavnosti in zakonitosti Odloka izkazovali šele po izčrpanju vseh pravnih sredstev v postopkih pred upravnimi organi in sodišči hkrati z vložitvijo ustavne pritožbe. Navedeno stališče pobudnikom ne onemogoča dostopa do Ustavnega sodišča, temveč pomeni le njegovo odložitev na čas po izčrpanju pravnih sredstev pred pristojnimi sodišči, če ne bodo pobudniki svojih pravic uspešno zavarovali že v teh postopkih. Zato je Ustavno sodišče njihovo pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki dr. Janez Čebulj, dr. Zvonko Fišer, mag. Marta Klampfer, mag. Marija Krisper Kramberger, mag. Miroslav Mozetič, dr. Ciril Ribičič in dr. Mirjam Škrk. Sklep je sprejelo soglasno.
Jože Tratnik
Predsednik